<https://narmadanchal.com/city-police-arrested-an-accused-with-illegal-liquor/#newsarticle>
<http://schema.org/articleBody>
"इटारसी। लगातार अवैध शराब बिकने की खबरों के बीच सिटी पुलिस को एक सफलता हाथ लगी है। पिछले कई दिनों से सोशल मीडिया पर शहर में अवैध शराब की बिक्री की चर्चाएं थीं और स्वयं विधायक डॉ.सीतासरन शर्मा भी कह चुके थे कि अवैध शराब के खिलाफ कार्रवाई होना चाहिए। इस बीच सिटी पुलिस ने सफलता हासिल की है। पुलिस ने मुखबिर की सूचना पर न्यास कॉलोनी अंडरब्रिज के पास से एक युवक अवैध अंग्रेजी शराब ले जाते गिरफ्तार किया।     इस सबंध में टीआई गौरव सिंह बुंदेला ने बताया कि मुखबिर से सूचना मिली थी कि एक युवक पल्सर मोटरसायकल पर अवैध शराब ले जा रहा है। पुलिस टीम को मौके पर भेजा गया। जब युवक की तलाशी की गई तो उसके पास से अंग्रेजी शराब के क्वार्टर मिले। आरोपी युवक के पास से 25 अंग्रेजी शराब के क्वार्टर मिले जिसकी कीमत लगभग 4 हजार रुपये है। जो युवक अवैध शराब के क्वार्टर ले जा रहा था उसका नाम ऋतिक पिता रमेश साहू निवासी पुरानी इटारसी है। आरोपी के खिलाफ आबकारी एक्ट के तहत मामला दर्ज किया है।     दरअसल, पुलिस तो समय-समय पर अवैध शराब के खिलाफ कार्रवाई कर रही है, लेकिन जो इसके लिए विभाग बना है, आबकारी विभाग, उसकी ओर से केवल कच्ची शराब बेचने वालों से तीन-पांच लीटर कच्ची शराब जब्त करके कर्तव्य की इतिश्री की जा रही है। शहर में स्कूटी से अवैध शराब की घर पहुंच सेवा दी जा रही है। इसके उदाहरण पिछले दिनों मिल चुके हैं।     स्कूटी से गिरी शराब की बोतलें     करीब एक पखवाड़ा पूर्व रेलवे स्टेशन के पेट्रोल पंप के सामने एक स्कूटी चालक की स्कूटी की डिग्गी से अवैध शराब की बोतले गिरकर सड़क पर बिखर गयीं थी। इनमें कुछ फूट भी गयी थीं, जो ठीक रहीं उनको स्कूटी चालक ने समेटकर ले गया। ऐसा ही वाकया करीब एक माह पूर्व नई गरीबी लाइन में दुर्गा मंदिर के सामने हुआ जब एक गाय को बचाने के प्रयास में स्कूटी चालक गिरा और उसकी स्कूटी की डिग्गी खुल गयी। करीब पांच से छह बोतलें गिरकर फूट गयीं। जाहिर है, स्कूटी से शराब की डिलीवरी चल रही है।"
<https://narmadanchal.com/city-police-arrested-an-accused-with-illegal-liquor/>